《九日游盘古庙》
清代·魏大名

平畴缺登眺，佳时兴不空。危庙滹水阳，秋赛传琳宫。

九客狎乡俗，驾言畅寂衷。稼收田野扩，缕堤亘长虹。

过桥隘车马，高坞老树雄。士女竞盘旋，拾级登道通。

顾瞻牖栏外，贾贩庞以充。秋色西南来，飒然故山风。

菊花阔不见，落帽醉谁同。白帝阅吾久，似讶常飘蓬。

断流清可见，人面羞丹枫。夕霞满归幰，凭轼歌鸿濛。

作者简介：魏大名（1720-？）字伯启，号复泉。别号一篑山人。直隶南乐人，乾隆三年（1738）举人，历任至广西北流知县，乾隆二十六年至三十六年任青县教谕，博学能文，喜吟咏。著有《一篑山人诗稿》四卷。